Var det noget med et stykke kogt tyrepenis? Stegt marsvin, måske? Eller hvad med en håndfuld saltlakrids?

Nu kan du få lov til at dufte, røre og smage alle tre ting i Malmø, Sverige. Her åbner Disgusting Food Museum (Ulækker mad-museet, red.) nemlig i dag, 1. november.

Manden bag det temmelig anderledes museum er den svenske psykolog og museumskurator Samuel West.

Det, vi synes er ulækkert, er noget vi lærer - det er rent kulturelt. Samuel West, psykolog og museumskurator

Hans mål er at udfordre vores opfattelse af, hvad der er lækker og ulækker mad.

For mens en bestemt fødevare eller ret kan betragtes som en ypperlig delikatesse i én del af verden, kan den præcis samme madvare nemlig blive anset som direkte klam i en anden del af verden.

Og vores opfattelse af, hvad der er lækkert eller ulækkert, er helt og holdent kulturelt bestemt, mener West.